 MAMLAKA ya Hali ya Hewa Tanzania (TMA) imetoa angalizo la kuwepo kwa siku mbili za mvua kubwa kwenye mikoa saba kuanzia jana. Mikoa itakayopata mvua hizo kwenye baadhi ya maeneo ni Singida, Rukwa, Mbeya, Iringa, Njombe, Songwe na Dodoma.Kwa mujibu wa Meneja wa Utabiri kutoka Kituo Kikuu cha Utabiri TMA, Samuel Mbuya mvua hizo zilitarajiwa kuanza jana. Aliwataka wakazi wa mikoa hiyo, kuchukua tahadhari.“Ni vema watu wakachukua tahadhari ikiwemo kuzibua mifereji ili kuruhusu maji yasituame sehemu moja maana hiyo ndio chanzo cha mafuriko, lakini pia kuhakikisha wanawahi kwenda kwenye maeneo yao ya kazi na kuondoa msongamano barabarani,” alisema Mbuya.Athari zinazoweza kujitokeza ni baadhi ya makazi kuzungukwa na maji, ucheleweshwaji wa usafiri na kusimama kwa muda kwa baadhi ya shughuli za kiuchumi na kijamii.Meneja huyo alisema kuwa mamlaka itaendelea kutoa tahadhari, angalizo na taarifa mbalimbali za hali ya hewa kwa wananchi ili kuwakinga na majanga yanayoweza kutokea kwenye jamii.